《苏刑部自湖北移漕淮南》
宋代·郑獬

先公道义交，晚得苏公佐。
俾予往拜之，兄事安敢堕。
漂忽十五年，日月如旋磨。
近佩荆州符，吏牍方自课。
苏侯乃外台，庶几容谬懦。
若获巨木阴，似翳桑下饿。
相约待秋深，事隙得高卧。
风洒渚宫凉，碧溪绝尘涴。
穿林或倦行，拂石还分坐。
夙怀讵彷佛，幽事信坎坷。
除书走马来，换节长淮左。
嗟予踽踽游，有唱期谁和。
楚老遮郭门，扳留知不可。
别酒虽无欢，归帆幸少垛。
苏侯贤大夫，历数今谁过。
议论抵庙堂，有力莫能破。
挺如白玉圭，棱角不可挫。
大匠斲明堂，宜居左右个。
犹驰使者车，挟策均万货。
淮人久焦枯，苏息在欬唾。
倾酒吐长言，遥为淮人贺。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。